0 retrato oval 


Ecígar A[[an Poe 



Tradución: Breogana Gato Blanco 
Versión: 1.1 

http s ://gatoblanco. chafalladas.com 

Copyright: 2020 https://gatoblanco.chafalladas.com 

Licenza: Creative Commons Attribution-NonCommercial-NoDerivatives 

4.0 International License 

URL da licenza: https://creativecommons. 0 r g /licenses/bv-nc- 11 d/ 4 .O 





O pazo no que o meu criado se coara para entrar á forza, no canto de 
deixarme, gravemente herido como estaba, pasa-la noite á intemperie, 
era unha desas moles nas que se mesturaban o lóbrego e o grandioso e 
que amosaron durante moito tempo o seu cello entre os Apeninos, 
non moi diferentes na realidade das fantasías de señora Radcliffe. 
Semellaba abandonada temporalmente e dende había ben pouco. 
Instalámonos nunha das estancias máis pequenas e amobladas menos 
suntuosamente. Estaba nunha torre apartada do edificio. A súa 
decoración era fastosa, mais esfarrapada e antiga. Das súas paredes 
colgaban tapices e estaba decorada con escudos heráldicos de moitas 
clases e formas, ademáis dunha cantidade excepcional de cadros 
modernos moi vivaces enmarcados en elaborados arabescos dourados. 
Quizais fose o meu delirio incipiente o que me espertou un grande 
interese nestas pinturas, que non colgaban só das superficies 
principais, mais tamén dos abondosos recunchos que a estraña 
estructura do pazo producía. Tanto que lle pedín a Pedro que pechase 
as pesadas contras do cuarto, porque xa cerrara a noite, que acendese 
os pabíos do gran candelabro que había xunto á testeira, e abrise de 
par en par as cortinas de veludo negro con flocos que rodeaban o leito. 
Quería con todo iso abandonarme, se non ó sono, ó menos a alternar- 
la contemplación das pinturas co uso dun pequeno libro que 
atopamos sobre o cabezal, e que pretendía criticalas e describilas. 

Moito lin, moito, e ollei, aplicadamente. Rápida e gratamente voaron 
as horas e chegou a escura medianoite. Amolábame a posición do 
candelabro e preferín estende-la man con dificultade, no canto de 
interrope-lo sono do meu criado, para poñelo de xeito que alumase 
mellor o libro. 

Pero o cambio provocou un efecto totalmente inesperado. A luz das 
numerosas candeas (éranvos moitas) deu nun oco que ata entón 
asombrara un dos esteos do leito, de xeito que puiden ver, ben 



alumando, un cadro do que non me decatara en absoluto. Era o retrato 
ducha moza xa case unha muller. Mirei apenas a pintura e deseguido 
pechei os ollos. Por que o fixen non estaba claro ó primeiro, nin 
sequera para min. Pero mentres as miñas pálpebras seguían cerradas, 
repasei mentalmente por que as cerrara. Foi un xesto impulsivo para 
ter tempo de pensar, para asegurarme de que a vista non me enganara, 
para acalmar e couta-lo devezo de botar unha ollada máis meditada e 
certeira. Abrín axiña os ollos de novo e fitei a pintura. 

Non dubidaba nin podía dubidar de que agora vía ben; porque a 
primeira luz das candeas sobre o lenzo semellou esvaece-la soneira 
que se coaba nos meus sentidos, e acordoume de súpeto. 

O retrato, como xa dixen, era dunha moza. Era só un busto, da mesma 
fasquía das que chamamos estampas; dun estilo moi semellante ó dos 
máis predilectos bustos de Sully. Os brazos, o peito, mesmo as puntas 
do radiante cabelo fundíanse imperceptiblemente ca vaga, mais 
profunda, sombra que formaba o fondo do conxunto. O marco era 
oval, de estilo mourisco dourado e filigranado ricamente. Como 
obxecto de arte nada podía ser máis admirable cá propia pintura. Pero 
non podían ter sido a feitura da obra nin a fermosura inmortal do 
aceno, as que me impresionaron tan de súpeto e intensamente. Aínda 
menos puido ser que a miña fantasía, arrincada da soneca, confundise 
o busto co dunha persoa reaL Axiña me decatei de que as 
peculiaridades do deseño, a estampa e o marco, deberían ter disipado 
semellante idea; deberían ter evitado mesmo a sospeita fuxidía. 
Mentres matinaba nestas cuestións, fiquei, seica durante unha hora, 
medio sentado, medio recostado fitando o retrato. Despois, satisfeito 
por ter discorrido cal era o verdadeiro segredo do efecto que me 
producira, deiteime no leito. Descobrira que o feitizo do cadro 
consistía no absoluto realismo do aceno que, ó primeiro me 
sorprendera, e logo me confundira, dominara e desacougara. Con 
profundo e reverente abraio volvín o candelabro ó lugar anterior. 
Acochei así a causa da miña inquedanza. Busquei o libro que trataba 
das pinturas e a súa historia. Pasei as páxinas ata o número asignado ó 
retrato oval e lin estas vagas e estrañas palabras: 



“Era una rapaza de beleza senlleira, mesmo máis alfúfara ca fermosa, e 
aciaga foi a hora na que viu, namorouse e casou co pintor. E1 era 
apaixoado, estudoso, austero e xa casara coa súa arte; ela era una 
rapaza de beleza senlleira, mesmo máis alfúfara ca fermosa, sempre a 
sorrir, resplandecente, e rebuldeira coma un cervatiño. Amante e 
agarimosa para todo, só odiaba a súa rival a arte e só temía as paletas e 
pinceis e o resto de deplorables instrumentos que a privaban da 
contemplación do seu amor. Xa que logo, foi algo terrible para a dama 
oir ó pintor falar do seu desexo de pintar incluso a súa noviña esposa. 
Pero ela era humilde e dócil e sentou con resignación durante moitas 
semanas na alta e escura habitación da torre onde a luz caía pingando 
sobre o pálido lenzo. E1 entregouse con devoción ó seu traballo, que 
durou moitas horas e moitos días. Era un home apaixoado, arroutado 
e morriñento que, perdido en fantasías, non se decatou de que a luz 
que caía tan pálida na torre solitaria chuchaba a saúde e os azos da súa 
esposa, á que ben vían todos murchar agás el. Mais ela seguía sorrinte 
e quieta, sen roñar, porque vía que o pintor (de moita sona) gozaba 
fervorasa e ardentemente a súa tarefa e obraba día e noite para retratar 
á que tanto o amaba, no entanto ela perdía decontino os folgos e as 
forzas. De feito, aqueles que ollaban o retrato bisbaban a semellanza, 
coma se fose un portento, proba tanto da mestría do pintor coma do 
seu profundo amor pola que representaba de xeito tan asombroso. Co 
tempo, segundo a labor se achegaba á súa fin, non se deixou entrar 
ninguén máis na torre, porque a paixón polo seu traballo toleaba o 
pintor, que apenas arredaba os ollos do lenzo, nin sequera para mira-lo 
rostro da súa muller. Non era quen de ver que as cores que esparexía 
sobre o lenzo saían das meixelas da que sentaba cabo del. Tras moitas 
semanas, cando xa quedaba pouco por facer, agás unha pincelada 
sobre a boca e outra sobre o ollo, o espírito da dama esmuxicou aínda, 
coma unha chama nunha lámpada. Chegou o intre de da-la derradeira 
pincelada, chegou o intre de aplica-la cor, e por un momento o pintor 
quedou enmeigado ante o traballo que fixera; pero axiña, mentres 
aínda o admiraba, comezou a tremer e esbrancuxarse e amedoñarse e 
exclamando “Isto é a vida mesma!” volveuse cara á sua amada... 
Morrera!” 



